Úradný vestník L 129 , 30/05/2000 S. 0030 - 0032



Rozhodnutie Komisie z 10. mája 2000 o uverejnení odkazov na normy EN 1459:1999 "Bezpečnosť priemyselných nákladných vozidiel – samohybných nákladných vozidiel s nastaviteľným dosahom" a EN 1726-1:1999 "Bezpečnosť priemyselných nákladných vozidiel – samohybných nákladných vozidiel do nosnosti 10000 kg vrátane a priemyselných ťažných vozidiel so závesným zariadením s ťažnou silou do 20000 N vrátane – časť 1: všeobecné požiadavky" (oznámené pod číslom dokumentu C (2000) 1174) (Text s významom pre EHP) (2000/361/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu 98/37/ES Európskeho parlamentu a Rady z 22. júna 1998 o aproximácii právnych predpisov členských štátov týkajúcich sa strojných zariadení [1], zmenenú a doplnenú smernicou 98/79/ES [2], so zreteľom na stanovisko výboru zriadeného smernicou 98/34/ES Európskeho parlamentu a Rady z 22. júna 1998 o postupe pri poskytovaní informácií v oblasti technických noriem a nariadení [3], zmenenou a doplnenou smernicou 98/48/ES [4], keďže: (1) článok 2 smernice 98/37/ES, v znení neskorších predpisov, ustanovuje, že strojné zariadenia sa môžu umiestniť na trh a uviesť do prevádzky iba ak to neohrozuje zdravie alebo bezpečnosť osôb, prípadne aj domácich zvierat alebo majetku, ak sa správne nainštalované, udržiavané a používané na určený účel; (2) predpokladá sa, že strojné zariadenia, ktoré vyhovujú harmonizovaným normám, na ktoré boli uverejnené odkazy v Úradnom vestníku Európskych spoločenstiev, spĺňajú základné požiadavky na ochranu zdravia a bezpečnosť podľa článku 3 zmenenej a doplnenej smernice 98/37/ES; (3) členské štáty sú povinné uverejniť odkazy na vnútroštátne normy, ktoré transponujú harmonizované normy; (4) predmetom harmonizovaných noriem EN 1459:1999 "Bezpečnosť priemyselných nákladných vozidiel – samohybných nákladných vozidiel s nastaviteľným dosahom" a EN 1726-1:1999 "Bezpečnosť priemyselných nákladných vozidiel – samohybných nákladných vozidiel do nosnosti 10000 kg vrátane a priemyselných ťažných vozidiel s ťažnou silou do 20000 N vrátane – časť 1: všeobecné požiadavky" sú zariadenia, ktoré predstavujú osobitné riziko pre operátora, hlavne riziko rozmliaždenia medzi zemou a nákladným vozidlom, v prípade, že sa nákladné vozidlo náhodne prevráti; (5) s ohľadom na veľké počty nehôd, ktoré sa vyskytli na ich území, viaceré členské štáty berú ohľad na to, že hoci uvedené normy sú správne, nezahŕňajú však všetky základné požiadavky uvedenej smernice a najmä riziko rozmliaždenia operátora; (6) je bezpodmienečne potrebné upozorniť na toto potenciálne nebezpečenstvo, na ktoré vyššie uvedené normy neprihliadajú; (7) v záujme účinnosti je bezpodmienečne potrebné pri zmene a doplnení noriem zohľadniť nedostatky, ktoré nijako neovplyvňujú terajší obsah noriem; (8) z tohto dôvodu je potrebné uverejniť normy EN 1726 – 1:1999 a EN 1459:1999 spolu s primeraným upozornením a pripomienkou, že Európskemu výboru pre normalizáciu (CEN) sa musí poskytnúť normalizačný mandát na zmenu a doplnenie týchto noriem, PRIJALA TOTO ROZHODNUTIE: Článok 1 V súlade s článkom 5 ods. 2 smernice 98/37/ES, v znení neskorších predpisov, uverejnené a k tomuto rozhodnutiu pripojené harmonizované normy: EN 1459:1999 "Bezpečnosť priemyselných nákladných vozidiel – samohybných nákladných vozidiel s nastaviteľným dosahom" a EN 1726-1:1999 "Bezpečnosť priemyselných nákladných vozidiel – samohybných nákladných vozidiel do nosnosti 10000 kg vrátane a priemyselných ťažných vozidiel s ťažnou silou do 20000 N vrátane – časť 1: všeobecné požiadavky", sa dopĺňajú týmto upozornením: "Používatelia tejto normy sú informovaní, že norma sa nevzťahuje na riziká, ktorým je operátor vystavený v prípade, že sa nákladné vozidlo náhodne prevráti. Norma v tomto ohľade neposkytuje predpoklad zhody." Článok 2 Ak členské štáty podľa článku 5 ods. 2 smernice 98/37/ES, v znení neskorších predpisov, uverejňujú odkazy na vnútroštátne normy, ktoré transponujú harmonizované normy EN 1459:1999 a EN 1726-1:1999, musia k nim pripojiť upozornenie, ktoré je totožné s upozornením podľa článku 1. Článok 3 Toto rozhodnutie je adresované členským štátom. V Bruseli 10. mája 2000 Za Komisiu Erkki Liikanen člen Komisie [1] Ú. v. ES L 207, 23.7.1999, s. 1 [2] Ú. v. ES L 331, 7.12.1998, s. 1 [3] Ú. v. ES L 204, 21.7.1998, s. 37 [4] Ú. v. ES L 217, 5.8.1998, s. 18 -------------------------------------------------- PRÍLOHA Uverejnenie názvov a referenčných čísel harmonizovaných noriem podľa smernice ESB | Referenčné číslo | Názov harmonizovanej normy | Rok ratifikácie | CEN | EN 1459 | Bezpečnosť priemyselných nákladných vozidiel – samohybných nákladných vozidiel s nastaviteľným dosahom | 1999 | Upozornenie: "Používatelia normy EN 1459 sú informovaní, že norma sa nevzťahuje na riziká, ktorým je operátor vystavený v prípade, že sa nákladné vozidlo náhodne prevráti. Norma v tomto ohľade neposkytuje predpoklad zhody." | CEN | EN 1726-1 | Bezpečnosť priemyselných nákladných vozidiel – samohybných nákladných vozidiel do nosnosti 10000 kg vrátane a priemyselných ťažných vozidiel s ťažnou silou do 20000 N vrátane – časť 1: všeobecné požiadavky | 1999 | Upozornenie: "Používatelia normy EN 1726-1 sú informovaní, že norma sa nevzťahuje na riziká, ktorým je operátor vystavený v prípade, že sa nákladné vozidlo náhodne prevráti. Norma v tomto ohľade neposkytuje predpoklad zhody." | --------------------------------------------------